Ulrik Kragh (V), 2007-05-15:
Efter at have hørt hr. Rune Lunds motivering af den her forespørgsel og hr. Rune Lunds ordfø rertale fristes man til at slå fast, at det er tirsdag den 15. maj 2007, at vi er på planeten Jorden, vi er i Europa, vi er i Danmark, vi er i København, vi er i Folketingssalen.
Af en eller anden underlig grund må den argumentation, som hr. Rune Lund fremfører, være fra en anden tidsregning eller en anden planet, for der er bare ingen sammenhæng mellem det, der er EU’s Lissabonstrategi, og det, som vi har hørt indtil nu.
Lissabonstrategien skal give et svar på, hvordan EU kæmper for vækst og beskæftigelse.
Vi er i en situation, hvor globaliseringens udfordringer med billig arbejdskraft og produkter fra f.eks. Kina ikke kun rammer Danmark, men også de øvrige EU-lande.
For at fastholde velstand og beskæftigelse i Europa skal der investeres og reformeres, så alle lande kan klare den nye situation.
EU har struktureret indsatsen ved hjælp af en proces, hvor man siden år 2000 har sat sig mål for øget uddannelse, bedre infrastruktur, bedre vilkår for iværksættere og mere fleksibilitet på arbejdsmarkedet.
Processen kaldes Lissabonstrategien.
I 2005 iværksatte EU et serviceeftersyn af arbejdet for vækst og beskæftigelse, der førte til, at alle 25 lande har lavet deres eget nationale program for, hvordan man kan leve op til målsætningerne.
EU udfører hvert år en evaluering af medlemsstaternes indsats.
Samtidig bruges delresultaterne til at udforme EU’s samlede opfølgning.
I forbindelse med evalueringen for 2007 er Danmark fremhævet som det gode eksempel for de øvrige lande.
Danmark har igennem de sidste 6 år med brede flertal og samarbejde med arbejdsmarkedets parter iværksat en række initiativer, der inspirerer resten af EU
Det gode eksempel er det fleksible arbejdsmarked.
Det er lykkedes at skabe et meget omstillingsparat arbejdsmarked, hvor medarbejderne har stor tryghed via lav ledighed og god arbejdsløshedsunderstøttelse, og hvor virksomhederne let kan omstille sig til markedernes behov.
Kombinationen af fleksibilitet og tryghed kaldes flexicurity og bruges i mange EU-lande som inspiration til reformer af arbejdsmarkedet.
Det fleksible arbejdsmarked har også en god konkurrenceevne og endda så god en konkurrenceevne, at vi nu både har brug for udenlandsk arbejdskraft og samtidig kan få de hårdest ramte ufaglærte i beskæftigelse, herunder de mange indvandrere, som i alt for lang tid havde været marginaliserede på arbejdsmarkedet.
Vi har også bredt gennemført en velfærdsaftale, der fokuserer på, hvordan vores arbejdsliv og arbejdsmiljø, helbred og alderspension balancerer med et langt aktivt arbejdsliv.
Der er igangsat initiativer for at forbedre arbejdsmiljøet, prioritere forskning gennem en forebyggelsesfond, iværksætte initiativer mod livsstilssygdomme som følge af røg, fedt og for lidt motion, og endelig indeholder velfærdsreformen en langsigtet plan for at justere på pensionsalderen, så vi i gennemsnit opnår en pension på 19½ år.
Sammen med velfærdsaftalen har et bredt flertal igangsat en globaliseringsreform, som forbereder dansk erhvervsliv og lønmodtagere til fremtidens udfordringer.
Der er igangsat initiativer for 20 mia. kr. over de næste 4 år, således at vi får styrket ungdomsuddannelserne, får styrket, at der er flere, der tager en videregående uddannelse, og får igangsat et efteruddannelsesprojekt, således at flere kan klare sig i den globaliserede verden.
Endelig er der vedtaget en ambitiøs energipolitik for EU med fælles målsætninger, således at vi også tager den del alvorligt.
Vi er faktisk nået så langt, at vedvarende energi i stedet for at være en omkostning i forbindelse med en mere bæredygtig energiforsyning kan blive en styrke.
Det kan blive en styrke frem for en forhindring.
Det tjener også til inspiration for det øvrige EU, og fra dansk side er et stærkt EU ensbetydende med et stærkt og købedygtigt marked, der forstærker vores muligheder yderligere.
Lissabonstrategien bidrager til, at der sker fremdrift.
Derfor er virkeligheden altså en anden end den, vi har fået skitseret fra hr. Rune Lunds side tidligere på dagen.